CHAYO บวก 5% ทำจุดสูงสุดใหม่ โบรกฯ คาดกำไรปีนี้โต 60% รับส่วนแบ่งกำไรบ.ร่วมทุนหนุน
CHAYO บวก 5% ทำจุดสูงสุดใหม่ 16.50 บ. โบรกฯ เชียร์ "ซื้อ" คาดกำไรปีนี้โต 60% รับส่วนแบ่งบ.ร่วมทุนเพิ่ม ชี้มีปัจจัยหนุนการเติบโตอีกมาก
CHAYO บวก 5% ทำจุดสูงสุดใหม่ 16.50 บ. โบรกฯ เชียร์ "ซื้อ" คาดกำไรปีนี้โต 60% รับส่วนแบ่งบ.ร่วมทุนเพิ่ม ชี้มีปัจจัยหนุนการเติบโตอีกมาก
28 พ.ค. 2564

ผู้สื่อข่าวรายงานว่า ราคาหุ้น บริษัท ชโย กรุ๊ป จำกัด (มหาชน) หรือ CHAYO ล่าสุด ณ เวลา 11.21 น. อยู่ที่ 16.50 บาท บวก 0.80 บาท หรือ 5.10% สูงสุดที่ 16.60 บาท ต่ำสุดที่ 15.80 บาท ด้วยมูลค่าซื้อ 223.46 ล้านบาท

ทั้งนี้ราคาหุ้น CHAYO  ปรับตัวขึ้นทำจุดสูงสุดนับตั้งแต่เข้าซื้อขายในตลาดหลักทรัพย์ เมื่อวันที่ 22 มี.ค.2561
โดย บล.เคทีบีเอสที ระบุในบทวิเคราะห์ คงคำแนะนำ “ซื้อ” และราคาเป้าหมายที่ 18 บาท อิง PBV ปี 2564 ที่ 5.7  เท่า โดยมองเป็นกลางต่องาน Opportunity day เมื่อวันที่ 18 พ.ค. 2564 จากแนวโน้ม cash collection และผลการดำเนินงานที่เป็นไปตามที่คาด คือ ไตรมาส 2 ปี 2564 จะลดลงเล็กน้อยรายได้กองหนี้ secured ที่ได้รับผลกระทบจากการปิดกรมบังคับคดี 2 เดือน ก่อนที่จะดีขึ้นในไตรมาส 3 ปี 2564 จากการรับรู้รายได้การขาย NPA ขนาดใหญ่ (มากกว่า 100 ล้านบาท)
อีกทั้งคาดว่าจะขยายตัวต่อเนื่องทำสถิติสูงสุดของปีในไตรมาส 4 ปี 2564 จากการรับรู้รายได้ของ JV ที่คาดว่าจะเริ่มดำเนินงานในครึ่งหลังปี 2564 รวมทั้งรายได้จากกองหนี้ unsecured ที่จะ Fully amortized เพิ่มขึ้น 3 พันล้านบาท ในเดือน ธ.ค. 2564
ทั้งนี้จึงคงประมาณการกำไรสุทธิปี 2564 ที่ 249 ล้านบาท เพิ่มขึ้น 60% เมื่อเทียบจากปีก่อน จากการลงทุนซื้อหนี้เสียมาบริหารเพิ่มขึ้นอย่างต่อเนื่องผ่านบริษัท และ Chayo JV ที่เพิ่มขึ้น 77% เมื่อเทียบจากปีก่อน ในขณะที่ EPS ปี 2564 จะขยายตัวต่ำกว่ากำไรสุทธิอยู่ที่ 16% เมื่อเทียบจากปีก่อน โดยเป็นผลของการใช้สิทธิ CHAYO- W1 ครบ 100% และ CHAYO-W2 บางส่วน
ส่วน บล.กสิกรไทย แนะนำ “ซื้อ” CHAYO ให้ราคาเป้าหมายที่ 16.50 บาท โดยมองว่า CHAYO ยังมีปัจจัยหนุนการเติบโตอีกมาก คาดประมาณการกำไรสุทธิปี 64-65 ยังมีโอกาสเพิ่มจาก ส่วนแบ่งกำไรจาก CHAYO JV และโอกาสขาย NPA ล็อตใหญ่อีก 1-2 รายการในช่วงครึ่งหลังของปีนี้